NGV: Tyd om net in te spring, sê Zweli | Netwerk24
Deur Nellie Brand-Jonker 12 Julie 2019 12:15
Dit is tyd om "net in te spring" met die inwerkingstelling, het dr. Zweli Mkhize Vrydag in sy eerste begrotingsrede as minister van gesondheid, oor die omstrede Nasionale Gesondheidsversekeringsplan (NGV) gesê.
Links is Precious Matsoso, direkteur-generaal van die nasionale departement van gesondheid, saam met dr. Zweli Mkhize, nuwe minister van gesondheid, op 'n mediakonferensie wat voor sy begrotingsrede gehou is. Mkhize het die foto op Twitter versprei.
Die kabinet het Woensdag die wetsontwerp oor die NGV goedgekeur om in die parlement ter tafel te lê. Groot kommer bestaan egter oor wat dié weergawe van die wetsontwerp gaan bevat.
"Ek weet daar is kommer oor die gereedheid van ons stelsel om die NGV in werking te stel, maar ek glo te veel besprekings, ontledings en diagnose het reeds plaasgevind. Ek glo dis tyd vir ons om net in te spring met die implementering.
"As ons voortgaan om die probleem te analiseer, gaan ons nooit by die oorlog opdaag nie."
Hy sê egter dit is waarom 'n aantal vraagstukke dadelik getakel gaan word om die probleme in die gesondheidstelsel op te los en terselfdertyd 'n platform vir die implementering van die NGV te skep.
Hier is van die probleme waaraan daar dadelik aandag gegee gaan word.
1. Onbillike finansiering vir die openbare sektor
Volgens hom is daar in gesprekke met provinsiale regerings bevind almal het die gevoel dat hulle "wesenlik ondergefinansier" is. Hy sê die grondslag van die nasionale begroting vir die departement moet gekorrigeer word "veral gegewe die grootte van die diens wat gelewer moet word, die siektelas en die gehalte wat van die staatsdiens verwag word".
"Daarom is ons in gesprekke met die nasionale tesourie om verskeie maniere te bespreek om gesondheid te finansier. Maar op lang termyn sal die belegging in die NGV die finansieringsmeganisme skep om die probleem op te los."
Die tekort aan personeel moet eens en vir altyd uitgewis word, sê Mkhize. Volgens hom is die provinsiale departemente opdrag gegee om na "moontlike bronne van finansiering" te soek vir hierdie prioriteit.
'n Span is tussen die departement en die nasionale tesourie opgestel om die begroting te herprioritiseer, na vakante poste te kyk en te kyk na opgeblase strukture wat verklein kan word of poste waarvan afstand gedoen moet word.
Voorwaardelike toekennings (die geld uit die nasionale begroting wat vir spesifieke doelwitte opsy gesit word) gaan ook geherstruktureer word.